Taastrup, den 8. november 2017
Sag 17-2015-00043 – Dok. 339546/tk\_dh

Høringssvar vedr. udkast til ændring af lov om social service (Mulighed for forbud mod enheder, der muliggør internetadgang mv.)

DH takker for muligheden for at komme med bemærkninger til lovforslaget. Vi har en række overordnede kommentarer.

For mere specifikke bemærkninger til de foreslåede beføjelser til at anvende magt (brug af afskærmingslokale mv.) og de konkrete forhold på Kofoedsminde, som lovforslaget konkret er rettet mod, vil vi henvise til vores medlemsorganisation LEV og deres høringssvar.

For det første undrer vi os over, at der ikke i bemærkningerne overhovedet henvises til de internationale konventioner, som Danmark har tilsluttet sig, og som er relevante i denne sammenhæng. Det gælder fx Handicapkonventionen og Den europæiske Menneskerettighedskonvention.

Der er tale om at indføre en række foranstaltninger, som griber ind i de berørte borgeres grundlæggende rettigheder – herunder den menneskelige værdighed, retten til privatliv, retten til selvbestemmelse, boligens ukrænkelighed mv.

De berørte grupper er meget dårligt stillet med hensyn til at kunne varetage egne interesser. Netop sådanne grupper har særligt beskyttelsesmæssig fokus i de konventioner, Danmark har forpligtet sig til at overholde.

DH vil derfor opfordre til, at der i de almene bemærkninger grundigt redegøres for, hvordan lovforslaget forholder sig til de internationale menneskeretlige forpligtelser, Danmark har påtaget sig.

For det andet mener vi, at proportionaliteten i de foreslåede magtbeføjelser kan drages i tvivl. Når der lægges op til, at mobiltelefoner mv. for personer, der ikke er i de sikrede afdelinger – og dermed ikke er i den målgruppe, lovforslaget egentlig sigter mod - kan beslaglægges, så er det et vidtgående indgreb. Vi mener ikke, det er nødvendigt for det formål, som lovforslaget skal bidrage til.

Vi mener derfor, at man skal overveje, hvilke andre og mindre indgribende foranstaltninger, der kan anvendes i stedet for. Det bør være muligt at nå formålet, uden at gribe så omfattende ind over for borgerne på de ikke-sikrede afdelinger.

For det tredje finder vi, at der en generel tendens til at indføre nye magtbeføjelser som løsning på problemer, der kunne løses ad anden vej. Lovforslaget lægger sig i slipstrømmen på denne tendens, og det finder vi meget bekymrende.

Med venlig hilsen



Thorkild Olesen, formand

For nærmere oplysninger kontakt chefkonsulent Torben Kajberg på tk@handicap.dk